แรงซื้อกลุ่มแบงก์หนุนตลาดหุ้นยุโรปปิดบวก
ตลาดหุ้นยุโรปปิดปรับตัวขึ้นเมื่อคืนนี้ (18 พ.ค.) เนื่องจากนักลงทุนเข้าซื้อหุ้นกลุ่มธนาคาร หลังจากเจ้าหน้าที่ของเฟด ได้ออกมาสนับสนุนให้เฟดปรับขึ้นอัตราดอกเบี้ยในการประชุมเดือนหน้า ขณะที่นักลงทุนจับตาดูรายงานการประชุมประจำวันที่ 26-27 เม.ย.ของเฟดอย่างใกล้ชิด โดยเฟดจะเปิดเผยรายงานดังกล่าวหลังจากที่ตลาดหุ้นยุโรปปิดทำการแล้ว
19 พ.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.9% ปิด (18 พ.ค.) ที่ 337.58 จุด, ดัชนี CAC-40 ตลาดหุ้นฝรั่งเศสปิดที่ 4,319.30 จุด เพิ่มขึ้น 21.73 จุด หรือ +0.51%, ดัชนี DAX ตลาดหุ้นเยอรมันปิดที่ 9,943.23 จุด เพิ่มขึ้น 53.04 จุด หรือ +0.54% และดัชนี FTSE 100 ตลาดหุ้นลอนดอนปิดที่ 6,165.80 จุด ลดลง 1.97 จุด หรือ -0.03%
หุ้นกลุ่มธนาคารดีดตัวขึ้น นำโดยหุ้นบาร์เคลย์ และหุ้นลอยด์ แบงกิ้ง หลังจากเจ้าหน้าที่เฟดได้ออกมาสนับสนุนให้ธนาคารกลางสหรัฐ (FED) ปรับขึ้นอัตราดอกเบี้ยในการประชุมเดือนหน้า โดยนายเดนนิส ล็อคฮาร์ท ประธานเฟด สาขาแอตแลนตา กล่าวว่า เขายังคงเชื่อว่าเฟดจะปรับขึ้นอัตราดอกเบี้ย 2-3 ครั้งในปีนี้ ขณะที่นายจอห์น วิลเลียม ประธานเฟด สาขาซาน ฟรานซิสโก กล่าวว่า การปรับขึ้นอัตราดอกเบี้ย 2-3 ครั้งในปีนี้เป็นสิ่งที่สมเหตุสมผล ส่วนหุ้นกลุ่มเหมืองแร่ร่วงลง โดยหุ้นแองโกล อเมริกัน ดิ่งลง 3.6% หุ้นอันโตฟากัสตา ร่วงลง 2.9% และหุ้นโบลิเดน ปรับตัวลง 0.7%
สำหรับข้อมูลเศรษฐกิจที่มีการเปิดเผยเมื่อวานนี้ สำนักงานสถิติแห่งสหภาพยุโรป หรือ ยูโรสแตท เปิดเผยว่า อัตราเงินเฟ้อของยูโรโซนปรับตัวลดลงแตะระดับ -0.2% ในเดือนเม.ย. ซึ่งไม่เปลี่ยนแปลงจากรายงานเบื้องต้นที่มีการเปิดเผยเมื่อวันที่ 29 เม.ย.ที่ผ่านมา
ตัวเลขล่าสุดบ่งชี้ว่าธนาคารกลางยุโรปยังคงเผชิญกับความท้าทายในการผลักดันอัตราเงินเฟ้อที่ยังคงต่ำกว่าระดับเป้าหมายของธนาคารที่ 2% อันสะท้อนถึงความเสี่ยงเรื่องภาวะเงินฝืด นักลงทุนจับตาดูรายงานการประชุมประจำวันที่ 26-27 เม.ย.ของเฟด โดยคณะกรรมการกำหนดนโยบายการเงินของเฟดจะเปิดเผยรายงานดังกล่าวหลังจากที่ตลาดหุ้นยุโรปปิดทำการแล้ว